Afrikaans - oude tol farm
Teen die voetheuwel van die berg is ons woonhuis, en vlak langsaan die familiehuis Eike Droom wat ons uithuur aan ons gaste. Dit het ‘n omheinde tuintjie met ‘n sandkas vir kleuters en ‘n groot ou eikeboom. met ‘n boomhuis vir die effens groter kinders. Troeteldier-eienaars kan ook vra of hulle dierekinders mag saamkom.
Die huis het drie en ‘n half slaapkamers met 2 dubbelbeddens en 3 enkelbeddens, en nog ‘n ekstra slaapplek in die leef-area, indien verlang. Daar is ook ‘n kinderbed (cot) en ‘n wiegie vir die kleinstes. Daar is twee volle badkamers, (slegs een daarvan met ‘n stort .)
Die leef-area bestaan uit ‘n ruim kombuis met stoof, mikro, yskas ens., toegerus met kookgerei en eetgerei. Daar is ‘n baie groot eettafel asook ‘n sitkamerstel en ‘n kaggel vir die winter. (Hout is voorsien.)
Alle kamers is voorsien van dakwaaiers (fan lights) vir die warm somermaande.
Die gaste maak hulle eie kos of kan ook braai. Vir die vroë oggend staan die gebruiklike koffie/tee/rooibos en melk/suiker/beskuit gereed op die skinkbord.
Hier word mens wakker met die plaasgeluide : die haan wat kraai, die skape wat blêr, die hadidas wat klaar geslaap het, en die geraas van die tarentale. As hierdie leefstyl vir jou lekker is, is jy baie welkom by ons op Oude Tol
R300 per volwassene/nag
R150 per kind 2-12j /nag
Babas tot 2j – gratis.
Afslag vir groot gesinne, pensionarisse, asook langtermyn of middel-week besprekings.
Vir verdere inligting: 084 440 1867 of e-pos: hadi@breede.co.za
Sowat 100 treë van die eerste gastehuis af met die pad al langs die bloekombos op staan ons nuwe gastehuis op ‘n helling in die weikamp. Die huis is in ‘n u-vorm gebou met baie vensters vir uitsig na alle kante toe.
Die huis bestaan uit twee woonstelle:
1) Bougain Villa en
2) Bougain Villette
Bougain Villa gebruik ons vir 3 of 4 gaste, of besoekers wat ‘n bietjie langer wil kuier. Dit bestaan uit twee ruim slaapkamers (dubbel of enkelbeddens in die een, twee enkelbeddens in die ander). Daar is ‘n groot volle badkamer en ‘n ruim oopplan kombuis/ eetkamer/.sitkamer vertrek, met ‘n kaggelvuur en ‘n TVskerm, en ‘n groot glasdeur wat lei na ‘n houtdek voor die huis. 'n Buite-braaiplek is voorsien.
Bougain Villette bestaan uit ‘n ruim slaapkamer (dubbelbed of enkelbeddens - soos verkies) en ‘n sitkamertjie met een addisionele bed, en ‘n volle badkamer. Daar is ‘n vol toegeruste kitchenette, en ook ‘n klein eetkamerstelletjie. Ons gebruik Bougain Villette vir enkelgaste, of twee gaste wat net ‘n nag wil oorslaap.
Wanneer ons besprekings het vir 'n groep van 5 - 8 gaste, kan ons die twee woonstelle kombineer, en dan funksioneer hulle saam as een groot huis. Dan kan almal lekker op die houtdek sit vir daardie oggendkoffie in die vars plaaslug!
In die oggend kom die skape uit die kraal, die melkkoei kom melkstal toe, en die hoenderhokke word oopgemaak.
In die aand raas die hadidas en kolganse in die toppe van die bloekoms tot hulle hulle slaapplekke gekry het, en dan kan mens na die sterre kyk terwyl die braaivleisvuurtjie aan die gang kom.